RELACION

PËR

PROJEKTLIGJIN

“PËR SHKËMBIMIN AUTOMATIK TË INFORMACIONIT NGA OPERATORËT E  PLATFORMAVE DIGJITALE”

I. QËLLIMI I PROJEKT-LIGJIT DHE OBJEKTIVAT QË SYNOHEN TË ARRIHEN 
Në zbatim të Planit të Punës për përmbushjen e detyrimeve në kuadër të procesit të integrimit evropian dhe kapitullit 16, si dhe në funksion të përafrimit me Direktivën 2011/16/BE të Këshillit (e ndryshuar me Direktivën (BE) 2021/514), është hartuar ky projektligj. 

Direktiva 2011/16/BE e njohur ndryshe se DAC 1, u ndryshua në vitin 2021, për të shtatën herë me Direktivën (BE) 2021/514 (për këtë arsye quhet DAC 7), që të rrisë transparencën fiskale, të sigurojë konkurrencë të ndershme dhe të zvogëlojë mundësitë për fshehjen e të ardhurave në ekonominë digjitale.
Sipas preambulës së kësaj direktive, 
· Direktiva u hartua si përgjigje ndaj rritjes së ekonomisë digjitale dhe vështirësive që kanë administratat tatimore të shteteve anëtarë të Bashkimit për të identifikuar të ardhurat e realizuara përmes platformave online. 

· Dispozitat e  DAC 7 vendosin detyrime raportimi për operatorët e platformave digjitale (si tregjet online, platformat e qiradhënies, transportit apo shërbimeve), të cilët duhet të mbledhin, verifikojnë dhe raportojnë të dhëna për shitësit dhe ofruesit e shërbimeve që përdorin këto platforma.

Në kuadër të procesit të përafrimit me direktivat e BE-së, në kuadër të kapitullit 16, administrata tatimore vlerësoi që përafrimi i kësaj direktive të bëhet me një ligj të vecantë, konkretisht me projektligjin “Për shkëmbimin automatik të informacionit nga operatorët e  platformave digjitale”, për arsyet e mëposhtme:

1. Natyra e ndryshme e secilit regjim DAC; 

2. Qartësi më e madhe juridike për tatimpaguesit; 

3. Lehtësi në përditësimet në vijim (ndryshime eventuale të Acquis);
4. Përputhshmëri më e mirë për zhvillimin e sistemeve IT;
5. Praktikë e ndjekur edhe nga disa shtete anëtare. 

Qëllimi i këtij projektligji është të sigurojë mbledhjen, verifikimin dhe raportimin e të dhënave nga operatorët e platformave digjitale, si dhe shkëmbimin automatik të këtij informacioni ndërmjet autoriteteve kompetente, me qëllim:

a) rritjen e transparencës në ekonominë digjitale;
b) përmirësimin e përputhshmërisë tatimore të subjekteve që ushtrojnë aktivitet përmes platformave;
c) forcimin e bashkëpunimit administrativ ndërkombëtar në fushën e tatimeve.

Ky projektligj krijon bazën ligjore për zbatimin e kërkesave të Bashkimit Evropian në lidhje me raportimin nga operatorët e platformave dhe shkëmbimin automatik të informacionit mbi të ardhurat e realizuara përmes tyre.
Projektligji synon të adresojë nevojën për transparencë më të lartë tatimore në ekonominë digjitale, duke vendosur rregulla të qarta për mbledhjen, verifikimin dhe raportimin e informacionit nga operatorët e platformave digjitale, në mënyrë që autoritetet tatimore të kenë akses në të dhëna të sakta dhe të strukturuara mbi aktivitetet ekonomike që kryhen përmes këtyre platformave.

II. VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 
Ky projektligj është parashikuar në programin analitik të Këshillit të Ministrave dhe në Planin e Punës për Piketat Mbyllëse të Kapitulit 16, “Tatimet”, për t’u miratuar në Këshillin e Ministrave brenda tremujorit të fundit të vitit 2026.
Miratimi i tij është një nga masat prioritare për përafrimin e legjislacionit tatimor shqiptar me acquis communautaire në fushën e bashkëpunimit administrativ.

III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME 
Zhvillimi i ekonomisë digjitale dhe përdorimi në rritje i platformave online për shitjen e mallrave dhe ofrimin e shërbimeve kanë krijuar sfida të reja për administratat tatimore, veçanërisht në drejtim të identifikimit dhe monitorimit të të ardhurave të realizuara nga individë dhe subjekte përmes këtyre platformave.

Mungesa e informacionit të strukturuar dhe të standardizuar mbi këto aktivitete krijon hapësira për mosdeklarim të të ardhurave dhe shmangie të detyrimeve tatimore.

Në këtë kontekst, projektligji synon të adresojë këto problematika nëpërmjet:

· vendosjes së detyrimit për raportim për operatorët e platformave; 
· përcaktimit të rregullave për verifikimin e duhur të përdoruesve (due diligence); 
· krijimit të mekanizmave për shkëmbimin automatik të informacionit ndërmjet shteteve. 

Zbatimi i këtij projektligji paraqet disa përparësi kryesore:

· rritjen e transparencës në ekonominë digjitale; 
· përmirësimin e mbledhjes së të ardhurave tatimore; 
· forcimin e analizës së riskut nga administrata tatimore; 
· rritjen e bashkëpunimit ndërkombëtar. 

Efektet e pritshme lidhen me reduktimin e evazionit fiskal, rritjen e të ardhurave buxhetore dhe përmirësimin e përputhshmërisë me standardet e Bashkimit Evropian.
Ky projektligj detyron platformat digjitale të raportojnë të ardhurat e përdoruesve të tyre, me qëllim që shteti të sigurojë pagesën e saktë të tatimeve dhe të luftojë ekonominë informale.

Platformat digjitale (si aplikacione ose faqe interneti) kanë detyrimin të mbledhin dhe të raportojnë çdo vit, deri më 31 janar, pranë administratës tatimore, të dhënat për përdoruesit (shitësit) që realizojnë të ardhura përmes tyre.

Brenda dy muajve nga marrja e këtyre të dhënave, administrata tatimore shqiptare i shkëmben ato me administratat tatimore të vendeve të Bashkimit Evropian. E njëjta gjë ndodh edhe në drejtim të kundërt, pra edhe vendet e BE-së i dërgojnë Shqipërisë informacionin përkatës.

Për individët dhe personat juridikë shqiptarë që kryejnë shitje përmes platformave digjitale me rezidencë jashtë Shqipërisë, administrata tatimore shqiptare do të marrë informacion për të ardhurat e tyre përmes sistemit të shkëmbimit elektronik të të dhënave me homologët në vendet e BE-së.

Për këtë arsye, zbatimi i këtij projektligji kërkon krijimin dhe funksionimin e një sistemi informatik për shkëmbimin e informacionit në administratën tatimore, i cili mundëson dërgimin dhe marrjen e të dhënave me administratat tatimore homologe.
IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Ky projektligj është hartuar në përputhje të plotë me nenet 78, 81 dhe 83, pika 1, të Kushtetutës së Republikës së Shqipërisë.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE

Projektligji siguron përafrim të plotë me acquis communautaire në fushën e bashkëpunimit administrativ në tatime, nëpërmjet transpozimit të Direktivës  së BE-së 2021/514.

Dispozitat e projektligjit pasqyrojnë detyrimet për:

· raportimin e informacionit nga operatorët e platformave; 

· verifikimin e të dhënave të përdoruesve; 

· shkëmbimin automatik të informacionit ndërmjet autoriteteve kompetente përmes rrjeteve të sigurta të Bashkimit Evropian. 

Projektligji është hartuar në ndërveprim me Direktivën e Përgjithshme për bashkëpunimin administrativ (Direktivën 2011/16/BE mbi bashkëpunimin administrativ në fushën e tatimeve, njohur ndryshe si DAC 1), duke siguruar koherencë ndërmjet dispozitave të përgjithshme (DAC 1) dhe atyre specifike për Direktivën e Këshillit (BE) 2021/514 të datës 22 mars 2021, që ndryshon Direktivën 2011/16/BE mbi bashkëpunimin administrativ në fushën e tatimeve, njohur ndryshe si DAC 7.
VI. PËRMBLEDHJE SHPJEGUESE E PËRMBAJTJES SË PROJEKTLIGJIT
Projektligji përbëhet nga 19 nene dhe konkretisht: 

Neni 1: Përcakton objektin dhe fushën e zbatimit të ligjit, duke rregulluar shkëmbimin automatik të informacionit tatimor nga operatorët e platformave digjitale në kuadër të bashkëpunimit administrativ.
Neni 2: Jep përkufizimet kryesore të përdorura në ligj, në përputhje me terminologjinë e Direktivës (BE) 2021/514 (DAC 7).

Neni 3: Rregullon procedurën për identifikimin e shitësve të përjashtuar.

Neni 4: Përcakton procedurën e verifikimit të duhur për identifikimin e shitësve që duhet të raportohen dhe mbledhjen e të dhënave të tyre identifikuese.

Neni 5: Parashikon rregullat për njohjen, kontrollin dhe mbikëqyrjen e operatorëve të platformave të përjashtuara.
Neni 6: Parashikon kriteret për përcaktimin e shtetit ose shteteve të rezidencës tatimore të shitësit raportues.

Neni 7: Rregullon mbledhjen e informacionit mbi pasuritë e paluajtshme të dhëna me qira përmes platformave digjitale.

Neni 8: Përcakton afatet dhe vlefshmërinë e procedurave të verifikimit të duhur tatimor.

Neni 9: Parashikon zbatimin e procedurave të verifikimit vetëm për shitësit aktivë gjatë periudhës raportuese të cilët kanë kryer aktivitete të raportueshme në platformë.

Neni 10: Mundëson delegimin e kryerjes së procedurës së verifikimit të duhur tek palë të treta, duke përcaktuar përgjegjësinë te operatorit të platformës.

Neni 11: Parashikon detyrimet e raportimit vjetor dhe rregullat për shmangien e dyfishimit të raportimit të të dhënave.

Neni 12: Rregullon raportimin vjetor të informacionit dhe shmangien e dyfishimit të të dhënave tatimore.
Neni 13: Përcakton përmbajtjen e detajuar të informacionit që operatorët e platformave duhet të komunikojnë tek autoriteti kompetent.

Neni 14: Rregullon procedurat dhe afatet për shkëmbimin automatik të informacionit me autoritetet kompetente të shteteve anëtare.

Neni 15: Vendos rregullat për regjistrimin e operatorëve të platformave raportuese.

Neni 16: Parashikon mbrojtjen e të dhënave personale në përputhje me GDPR.

Neni 17: Vendos masat administrative dhe sanksionet për mosrespektimin e detyrimeve të parashikuara nga ligji.
Sipas kërkesave të Direktivës (BE) 2021/514 (DAC7), masat administrative dhe gjobat e parashikuara në nenin 17 të projektligjit janë konceptuar në mënyrë që të jenë efektive, proporcionale dhe dekurajuese.

Në përcaktimin e vlerave konkrete të gjobave është marrë si referencë legjislacioni shqiptar në fuqi për procedurat tatimore, duke u mbështetur veçanërisht në nivelin maksimal të gjobave të parashikuara në këtë ligj. Kjo qasje synon të sigurojë koherencë me sistemin ekzistues të sanksioneve administrative në fushën tatimore dhe të shmangë vendosjen e masave joproporcionale.

Për përcaktimin e masave të gjobave është marrë si referencë niveli më i lartë i sanksioneve administrative të parashikuara në ligjin në fuqi për procedurat tatimore, si kuadër orientues për garantimin e koherencës së përgjithshme të sistemit të sanksioneve në fushën tatimore.

Kjo qasje synon të sigurojë që masat administrative të vendosura në kuadër të këtij ligji të jenë të krahasueshme në mënyrë proporcionale me regjimin ekzistues sanksionues, duke ruajtur njëkohësisht natyrën e veçantë të detyrimeve të DAC 7 dhe duke garantuar efektivitetin dhe karakterin dekurajues të tyre.

Vlerat e gjobave janë diferencuar në varësi të rëndësisë së shkeljes. Shkeljet që cenojnë drejtpërdrejt qëllimin e ligjit dhe funksionimin e mekanizmit të raportimit, si mosraportimi, mosregjistrimi dhe moszbatimi i procedurave të verifikimit të duhur, janë parashikuar me masa më të larta. Ndërsa shkelje me ndikim relativisht më të kufizuar në funksionimin e sistemit, si mosruajtja e dokumentacionit, janë parashikuar me masa më të ulëta.
Neni 18: Ngarkon Këshillin e Ministrave për nxjerrjen e akteve nënligjore të nevojshme për zbatimin e ligjit.

Neni 19: Përcakton hyrjen në fuqi të ligjit dhe momentin e fillimit të efekteve të tij juridike.

VII. INSTITUCIONET DHE ORGANET QË NGARKOHEN PËR ZBATIMIN E PROJEKTLIGJI
Për zbatimin e këtij ligji ngarkohet Drejtoria e Përgjithshme e Tatimeve dhe Agjencia Kombëtare e Shoqërisë së Informacionit. 
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT
Projektligji është përgatitur nga një grup pune në Drejtorinë e Përgjithshme të Tatimeve, në kuadër të Piketave Mbyllëse të Kapitulit 16, “Tatimet”. Gjatë procesit të draftimit, grupi i punës është asistuar nga ekspertë të huaj të ofruar në kuadër të projektit të Bashkëpunimit DPT-STA; Komponenti: Përputhja me Acquis të BE-së dhe Gatishmëria për Shkëmbim të të Dhënave; Nënkomponenti: 1a) Përafrimi i Legjislacionit Tatimor.

Projektligji dërgohet nga Ministria e Financave për mendim Ministrisë së Drejtësisë, Ministrisë për Evropën dhe Punët e Jashtme, Ministrisë së Ekonomisë dhe Inovacionit, Bashkimit të Dhomave të Tregtisë dhe Industrisë së Shqipërisë dhe Agjencisë Kombëtare të Shoqërisë së Informacionit. Në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, lidhur me përafrimin e legjislacionit për Kapitullin 16, “Tatimet”, projektligji i dërgohet për dijeni edhe Ministrit të Shtetit dhe Kryenegociator, pasi paralelisht, ky projektligj i është dërguar zyrtarisht për vlerësim edhe strukturave përkatëse të Komisionit Evropian, nëpërmjet kësaj ministrie.

Projektligji do t’i nënshtrohet konsultimit publik, në përputhje me legjislacionin në fuqi për njoftimin dhe konsultimin publik, për projektaktet normative të Këshillit të Ministrave, përpara dërgimit pranë Këshillit të Ministrave për miratim.
IX. RAPORTI I VLERËSIMIT TË TË ARDHURAVE DHE I SHPENZIMEVE BUXHETORE 
Projektligji sjell efekte financiare në buxhetin e shtetit duke qenë se parashikon krijimin e sistemit informatik per mbledhjen e informacionit nga subjektet raportuese dhe shkëmbimin e këtij informacioni me administratat tatimore homologe. Fondi buxhetor në vlerën 80 milionë lekë është parashikuar në PBA-në e periudhës 2026-2028. 
                                                                                    MINISTRI I FINANCAVE
                                                                                                  Petrit Malaj
Relacion për projektligjin “Për shkëmbimin automatik të informacionit nga operatorët e platformave digjitale”

